Die vierde woord vir 'n gelukkige lewe: rus
Ons kom vanoggend by die laaste van die gebooie wat betrekking het tot ons liefde tot God. Dit is egter die gebod waarmee meeste mense ’n bepaalde ongemak mee het en dit is ook hier waar ons koers verloor en vassteek by wat die wet verbied eerder as wat dit gebied. Die gebod wil ons lei tot ware rus by God. Dit vra van ons nie om leeg te lê nie, maar om ’n sabbatslewe te lei. Want Christus het die Sabbat vervul en die ewige rus waarna die Sabbat gewys het, het ook nou reeds in ons begin.
Mag jy vanoggend saam met ons belydenis in die Heidelbergse Kategismus bely dat die seremonie van die Sabbat vervul is, maar dat die morele eis steeds op ons rus om ’n sabbatslewe te leef:
Eerstens eis die 4de gebod dat die bediening van die evangelie en die skole onderhou moet word en dat ek veral op die sabbat, dit is op die rusdag, met die gemeente van God ywerig moet opkom, om die Woord van God te hoor, die Sakramente te gebruik, die Here openlik aan te roep en die Christelike liefdegawes te gee. Ten tweede moet ek elke dag van my lewe van my bose werke rus, en die Here deur sy Gees in my laat werk. So begin ek die ewige sabbat reeds in hierdie lewe (Sondag 38).